Treća Ivanova poslanica (Šarić)
Treća Ivanova poslanica u prijevodu Ivana Šarića.

  
1 Starješina ljubljenome Gaju, kojega ja ljubim u istini. 

2 Ljubljeni, želim, da ti u svemu bude dobro, i da budeš zdrav, kao što je tvojoj duši dobro. 

3 Obradovah se vrlo, ad dođoše braća i posvjedočiše za tvoju istinu, kako ti u istini hodiš. 

4 Nemam veće radosti od ove, da čujem, moja djeca u istini da hode. 

5 Ljubljeni, vjerno radiš u svemu što činiš braći, a osobito putnicima. 

6 Oni posvjedočiše tvoju ljubav pred crkvom, i dobro ćeš učiniti, ako ih dalje opremaš, kako je dostojno Boga. 

7 Jer zbog imena njegova izađoše, a da ne primaju ništa od neznabožaca. 

8 Mi smo dakle dužni primati takve, da budemo suradnici istine. 

9 Pisao sam nešto crkvi; ali Diotref, koji hoće da bude prvi među njima, ne prima nas. 

10 Zato, ako dođem, spomenut ću njegova djela, kako nas sumnjiči zlim riječima. I nije mu to dosta, nego sam braće ne prima i zabranjuje onima, koji to hoće, i izgoni ih iz crkve. 

11 Ljubljeni, ne ugledaj se na zlo, nego na dobro! Tko dobro čini, od Boga je; a tko zlo čini, nije vidio Boga. 

12 Demetriju svjedoče svi, i sama istina; a i mi svjedočimo, i znaš, da je svjedočanstvo naše istinito. 

13 Mnogo bih imao da ti pišem; ali neću crnilom i perom da ti pišem; 

14 Nego se nadam, da ću te skoro vidjeti, i iz usta u usta ćemo govoriti. 

15 Mir tebi! Pozdravljaju te prijatelji. Pozdravi prijatelje po imenu! 

Treća Ivanova poslanica (Šarić)
Biblija (prijevod Ivana Šarića)